 Aka na-achị steeti Anambra, bụ Gọvanọ Willie enyefeena ego dị narị nde naịra abụọ, iri ise na asatọ na ụma ise N258.5m maka iji wee kwalite ụlọ ọgwụ ndi ụka dịgasị na steeti ahụ.Gọvanọ Obianọ nyefere ya bụ akwụkwọ ịdọrọ ego cheque ụbọchị Mọnde na mmemme nke weere ọnọdụ na Ọkammụta Dọra Akụnyili Women Development Centre dị nAwka bụ isi obodo steeti ahụ.  Ndi ụka Katọlik ka o nyere ego dị otu narị nde Naịra, iri ise na iteghete, na ụma ise N159.5m, ebe ndi ụka Anglican na ụka ọgbara ọhụụ Pentikostal nwetara nde Naịra iri asatọ na anọ N84m na nde Naịra iri na ise N15m notu notu.Ka ọ na-enye ha akwụkwọ ịdọrọ ego cheque ahụ, Gọvanọ Obianọ kwuru na e kesara ego ahụ dịka usoro ọnụ ọgụgụ ụlọ ọgwụ ndị ụka ọbụla nwere dị, dịka iwu siri kwuo, nakwa ole ike ha ra, dịka o si pụta ihè namụmà ego ọrụ steeti ahụ, nke ahọ 2017. Ọ rịọzịkwara ụlọ ọgwụ ndi ụka nwe, ndi na-esoghị keta ego nke ahọ a, ka ha zite ihe ghasaara, ka ha wee bata namụma ego ọrụ steeti ahụ nke ahọ na-abịa.Gọvanọ Obianọ kwuru na ọchịchị ya ekeena ego ịgbata ọsọ enyemaka nke ngalaba ahụ ike na steeti ahụ ụzọ atọ, nke bụ: iwulite akụrụngwa e ji akwalite ọnọdụ ahụ ike, ịhụ na ndi ọrịa nwetere nkasi obi na ezi nnọzite, nakwa inye ndi ọrụ nkụzi, ijigide ha na ịhụ maka ezi ọnọdụ obibi ndụ ha. Ọsịkwazị na nke ahụ so notu nime mbọ ọchịchị ya na-agba ịhụ na e nwere ezi nnwogharị pụrụ iche na ngalaba ahụ ike na steeti ahụ.Na mbụ nokwu ya, onye Kọmichọna na-ahụ maka ahụ ike na steeti ahụ, bụ Dọkịnta Josephat Akabuike kwuru na ịgba ahụ ọchịchị nọ ugbua tigoro na ngalaba ahụ ike ahụ bụ iji wee webata mgbanwe dara ụda nebe ọnọdụ ahụ ike na inye ọgwụgwọ dị.Dọkịnta Akabụike kpọpụtara ihe dịgasị iche iche ọchịchị nọ ugbu a megoro na ngalaba ahụ ike, nke gụnyere iwebata atụmatụ State Health Insurance Scheme, Ịkwalite amụma State Primary Healthcare, Iwube ụlọ ọrụ State Integrated Emergency Management Services, Inyegharị ndi ụlọ ọgwụ asambodo, tinyere ihe ndi ọzọ ha mepụtagoro.Naka nke ya, onye ndụmọdụ pụrụ iche nye Gọvanọ nihe gbasaara ọrụ ugbo, njem nlegharị anya, inye ọzụzụ na ọnọdụ gbanụ gbanụ, bụ Venerable Amaechi Okwuosa kwuputara hoohaa na Gọvanọ Obianọ egosipụtana nebe a hụrụ anya, na ọ bụ nwoke na-adịghị akpa oke nopukperechi, ma sịkwa na e wezuga mmemme ndi ọzọ, na ya bụ Gọvanọ na-esonyesi ike na mmemme na ọgbakọ dị iche iche ndi ụka na-emegasị na steeti ahụ, ma na-akwalitekwa mmelọrịta nke okpukperechi dị iche iche nala Naịjiria.Nozi ekele ha notu notu, onye Archbishop Metropolitan, Ecclesiastical Province nke Niger, bụ Most Reverend Christian Efobi, nke onye nọchitere anya ya bụ Venerable David Obiagboso; onye Archbishop Metropolitan, Onitsha Catholic Archdiocese bụ Most Reverend Valerian Okeke, nke onye nọchitere anya ya bụ Auxiliary Bishop nke Dịọsis Awka, bụ Most Reverend Jonas Benson Okoye, tinyere onye nnọchite anya nke otu jikọtara ndi ụka Pentikostal nala Naịjiria, kelere Gọvanọ Willie Obianọ maka mgbata ọsọ ya na mbọ niile ọ na-agba iji kwalite ọnọdụ obibi ndụ ndi Anambra, ma kwe nkwa iji ego ndi ahụ wee rụọ ọrụ e jiri weta ha. 